﻿MINISTERUL EDUCAŢIEI ŞI CERCETĂRII, TINERETULUI ŞI SPORTULUI UNIVERSITATEA DE ARTE DIN TÂRGU-MUREŞ TEZĂ DE DOCTORAT Dramaturgia lui Lucian Blaga –fenomen de antropologie teatrală românească (Rezumat) Conducător ştiinţific: Prof. univ. dr. Mihai SIN Doctorand: Lect univ. Anca BRADU Târgu-Mureş 2010 1 2 I. Preliminarii generale cu privire la teatrul lui Blaga în conştiinţa contemporanilor cât şi în percepţia culturală a momentului. II. Motive centrale ale Trilogiei culturii, operabile în câmpul dramaturgiei blagiene. 1. Paradigma conturări unui profil identitar românesc, în filozofie şi teatru. a) Eonul dogmatic. b) Cunoaşterea transcendentală. Motivul Marelui Anonim c) Gândirea magică. Mit şi religie. d) Matricea stilistică şi Spaţiul mioritic III. Semnificaţii ale triunghiului hermeneutic Om – Lume – Dumnezeu în drama lui Lucian Blaga 1. Identificarea şi explicarea fiecărui concept al acestei trinităţi în piesele autorului. 2.Teme şi motive dramatice obsesive ce decurg din acest joc hermeneutic. A. Sacrul şi profanul a.) Religii primitive. Ortodoxia şi lumea bizantină. Pluralismul religios în Transilvania din Evul mediu până în secolul XX b.) Ritualul sacru şi Jocul ca formă laicizată a ritualului. c.) Extazul mistic. Figuri angelice şi figuri demonice. B. Timpul şi spaţiul a) Timpul cosmic de la facerea lumii la potop. b) Timpul în orizontul metafizic. Modelul eternei reîntoarceri c) Timpul în orizontul afectiv al duratei. Trecut, Prezent, Viitor. 3 d) Timpul fizic (ziua, luna, anotimpul şi anii). Istoria şi anistoria. e) Vârstele omului şi motivul zodiacului (lanţul eredităţilor, vârsta embrionară, copilăria, tinereţea, maturitatea, bătrâneţea, nemurirea). C. Eros. Hypnos şi Thanatos. a) Elementul masculin şi elementul feminin. Războiul dintre sexe. b) Ispita şi acuplarea. Căsătoria şi adulterul. Maternitatea. c) Visul ca formă a extazului erotic. Simboluri materiale: apa, focul, pământul, aerul. d) De la Daimonion la lecţia inconştientului. IV. Artaud. Grotowski. Brook. Blaga –Înviere. Meşterul Manole. Cruciada copiilor. Ivanca – 4 caiete de regie în 4 stiluri teatrale antropologice. 4 Dramaturgia lui Lucian Blaga - Fenomen de antropologie teatrală românească Rezumat Orice operă de artă, cu adevărat împlinită, promite un vast câmp de interpretare. Aflată la îndemâna tuturor judecăţilor subiective, în fapt, ea se închide în taina propriei autenticităţi, ocrotită de misterul revelaţiei originare pe care a trăit-o, în cea mai febrilă ardere, creatorul în momentul săvârşirii. Actul interpretării poate fi adeseori supus relativităţii, erorii şi putem spune că numai efectul durabilităţii operei de artă în timp constituie cu adevărat garanţia valorii sale. E aproape un loc comun să spunem că teatrul e arta efemerului şi că, necruţător, Kronos se ospătează de milenii din carnea şi sudoarea nemângâiaţilor histrioni. Şi totuşi, în ciuda acestei fatalităţi creaţia dramatică, fie ea literară ori scenică, ispiteşte şi va ispiti mereu sensibilitatea artistică a celor mai scânteietoare minţi ale culturii universale. Opera dramatică a lui Lucian Blaga în interpretările ei exegetice fie filologice, fie dramatice, a provocat de-a lungul timpului diverse percepţii. A avut cuviincioşi admiratori, seduşi de imaginarul impresionant, sobru şi vibrant ca „o orgă ce răsună din măruntaiele pământului”, infuzat de un spectral sentiment al transcendenţei, dar mai ales a fost azvârlită la periferia interesului critic, fiind considerată un rebut al operei blagiene în integralitatea ei. Ecourile târzii ale acelor înţelegeri mai răzbat şi în interpretările grupării optzeciste, ce-l acuză pe scriitor că „bla-bla-blagizează”, şi mai ales, în teatrul zilelor noastre, dramaturgia lui e sistematic ocolită de regizori, fiind considerată fie nedramatică, fie „inactuală”, fie prea „transilvană”. Lucrarea de faţă îşi propune să instaureze un raport corect cu dramaturgia lui Lucian Blaga, încercând să se întoarcă la sursele ei conceptuale şi motivaţionale, să-i decripteze poetica şi câmpul de semne ce-o configurează armonioasă şi originală în peisajul dramaturgiei moderne româneşti, să-i ateste unicitatea, descoperindu-i virtuţile de certă avangardă teatrală şi, în final, cu un exerciţiu de fantezie, să-i înlesnească întruparea măcar şi în spectacolul gândului, prin variantele de lectură scenică a pieselor Ivanca, Înviere, Meşterul Manole şi Cruciada copiilor în sistemele 5 estetice teatrale a trei dintre cei mai importanţi gânditori ai teatrului european din secolul XX: Artaud, Grotowski şi Brook. Scopul acestui demers analitic şi de creaţie este reconsiderarea dramei blagiene în perimetrul esteticii de graniţă a antropologiei teatrale. Această plasare, am dori să şteargă prejudecăţile de interpretare şi să resuscite interesul creatorului de teatru român, fie şi în zona experimentului teatral, sintagmă atât de seducătoare dar generatoare de enorme confuzii în lumea teatrală românească de astăzi. Comparând interpretările dramelor blagiene cu destinul sculpturii lui Brâncuşi în percepţia contemporanilor lor, constatăm seducătoare similitudini. Provocările se aseamănă atâta timp cât aceste două opere sunt traversate de o sevă comună de energie şi substanţă estetică, de o modernitate iradiantă ce străpunge cu supleţe limitele timpului, decantându-se într-un adânc şi cutremurător fior metafizic autohton. De altfel Blaga n-a fost deloc străin contextului brâncuşian şi-n virtutea unei nobile afinităţi elective scria: „ Pe la 1910 prind a se arăta semnele unui nou stil. Printre cei dintâi chemaţi să găsească în sculptură noul drum […..] socotim neapărat pe acel român care de atâta timp şi-a părăsit ţara fără de a părăsi însă şi legendele şi amintirile bizantine ale acesteia: Brâncuşi.” Situarea lui Brâncuşi în prelungirea unui „Bizanţ după Bizanţ” are loc cu puţin înainte ca elitele culturii noastre să fie antrenate într-o aprigă dispută pe temele tradiţiei şi specificului artei româneşti. Pentru Lucian Blaga impactul artei bizantine în creaţia sculptorului român insuflă lucrărilor acestuia un creştinism cosmic stihial (a se vedea Cuminţenia pământului) sublimat în lucrările de maturitate ale lui Blaga (vezi în dramaturgie Meşterul Manole) într-o armonie cosmică sofianic apolinică, palpitând adeseori de străfulgerări ale extazului abstract al înălţării. Blaga mai remarcă referindu-se la Brâncuşi:„ El a încercat să reducă la forme şi linii ultime o pasăre şi a creat o stranie divinitate a extazului.” Aşadar un tradiţionalism metafizic alcătuit prin sinteza spiritului hieratic al artei bizantine şi spiritul faustic, eminamente creator al artei Europei central-apusene. Iată un fundal estetic comun celor doi artişti români. Valorificarea tradiţiei, gustul pentru abstractizare se referă la cunoaşterea lumii pe cale sensibilă, la regăsirea sufletului primitiv transfigurat în urma contactului nemijlocit cu misterul cosmic, la restituirea a ceea ce este esenţial în fiinţa umană într- un sistem criptografic al necunoscutului infinit. Instrumentele folosite sunt chiar cele teoretizate de poetul însuşi: metafora plasticizantă şi mitul semnificativ. Integrându-l noului stil ce practică o artă virilă, originală, refuzând mimesisul, Brâncuşi era amintit 6 de Blaga în vecinătatea unor artişti plastici ce au marcat şi ei arta secolului al XX-lea, respectiv germanii: Ernest Barlach şi Belling, primul un creator de viziuni apocaliptice, al doilea un poet al formelor de mare dinamism. Brâncuşi a făcut istorie în sculptura universală schimbând modul de a gândi al modernităţii secolului al XX- lea întorcându-se la izvoarele artei primitive, la estetica instinctivă a protoistoriei. Aplecarea spre esenţial, proprie artei începuturilor, corespunde unui „apetit metafizic” recognoscibil şi în opera lui Blaga ce proiecta natura, viaţa în organicitatea şi la dimensiunile signifiantului mitic, coborând înspre adâncurile subconştientului nostru arhetipal. De la primele sale articole şi în toate volumele de eseuri, Lucian Blaga mărturiseşte poziţia net antimimetică, şi o justifică drept o adeziune la noile tendinţe în artă, la noul stil, la expresionism. El susţine că mimesisul este o utopie şi doar printr-o „iluzie optică” natura a fost considerată în cele mai diverse tendinţe stilistice „un fel de măsură şi termen de comparaţie pentru artă”. Această tendinţă de sorginte aristotelică a dăinuit „până la expresionismul plin de lăuntrice divergenţe”. Arta contemporană n-a făcut decât să conştientizeze această falsă raportare la natură şi să devină declarat antimimetică, punând capăt acestei confuzii estetice. Această atitudine, arată Blaga, devine în arta de după 1900 conştientă şi programatică, după opinia sa expresionismul fiind acela care a fundamentat pentru prima oară în contemporaneitate această atitudine anti-naturalistă cu nădejdea de a reda totuşi esenţialul naturii. Reprezentanţii artei abstracte nu neagă natura decât în măsura în care o pătrund în spirit şi o exemplifică. Referitor la raporturile artelor, pe care Blaga le-a proporţionat premeditat în scrierile sale, el remarca frecventa: „invazia unei arte în altă artă”, ceea ce nu face decât să infuzeze noi energii şi uneia şi celeilalte, exemplificând apoi prin Capela Sixtină a lui Michelangelo în care invazia sculpturii în pictură a produs miracolul acestei capodopere, a picturii în sculptura lui Rodin, ori a poeziei în opera lui Bocklin, a muzicii în pictura lui Kandinsky, a arhitecturii în tablourile lui Marcel Iancu. Inadecvarea creatoare devine un principiu al fertilităţii şi eliberării spiritului cu nebănuite consecinţe, demonstrează Blaga. El susţine că Nietzsche însuşi se socotea un „muzician rătăcit în filozofie” scriindu-şi gândurile pe un fel de portative imaginare, căutând să le învăluie într-un „zvon păduratic de muzică germană”. O inadecvare, un fel de rătăcire, extrem de fructuoase în sine aduc temeiul încă unei afinităţi a lui Blaga cu marea cultură europeană a modernităţii şi-i oferă prilejul unei replici polemice adresate celor care l-au acuzat ca fiind filosof sau poet 7 rătăcit în teatru. Blaga doreşte să se înscrie în arta nouă, în care „ transcendentul e căutat cu patimă crescândă [……] şi un vast cuget e îndreptat spre crearea unei lumi noi ce aduce adierea unei noi religiozităţi.” În spaţiul creaţiei sale dramatice această căutare obstinată de raporturi sincretice aduce o mărturie temeinică apropierii sale de drama pură, de teatrul total. Definirea acestui concept ne reîntoarce la Artaud şi la manifestele sale poetice referitoare la estetica de avangardă a teatrului modern. Chiar şi la o privire de suprafaţă se pot constata apropieri de fond; „drama esenţială” pentru Artaud defineşte însăşi problema originilor şi a raţiunii de a fi a teatrului. O astfel de dramă, spune el, e indefinibilă din punct de vedere filosofic, dar poetic ea „smulge începuturile tuturor artelor” prin ceea ce pot ele avea mai comunicativ şi magnetic, transfigurându-le prin „forme, sunete, melodii şi volume”, trecând prin toate similitudinile naturale ale imaginilor şi asemănărilor pe care intelectualismul nostru logic şi abuziv le-ar fi putut reduce la scheme inutile. „Trebuie să credem că drama esenţială, cea care era la baza Marilor Mistere, îmbrăţişează al doilea timp al Creaţiei, cel al dificultăţii şi al Dublului, cel al materiei şi al îngroşării ideii”, afirmă Artaud într-unul din articolele cărţii sale de căpătâi Teatrul şi dublul său. Asemeni lui, Blaga aduce în teatrul modern românesc o tendinţă de spiritualizare echivalând cu ceea ce am putea numi o revenire la sentimentul originar al Sărbătorii, reinvestirea teatrului cu acea condiţie de mesotes, în care se realizează logosul ca utopie a comunicării absolute şi se reface onticului ca traiect existenţial. Fiorul panic, anxietatea metafizică, poetizarea situaţiilor limită, ca experienţe majore ale condiţiei umane, se vor regăsi în teatrul blagian, aşa cum, într-o viziune mai generalizată, ele sunt teme ale literaturii expresioniste. Aceste teme sunt un reflex al nostalgiei creatorului pentru organic, ca dimensiune a totalităţii dinaintea rupturii ontologice. Poeticitatea, monologul constituie în dramele lui Blaga nu numai un mod de expresie teatrală, ci substanţa teatrală însăşi, marca dramaticităţii sale ce revigorează cuvântului potenţialul dramatic intrinsec. Lirismul e axa teatralităţii, pentru că poetul-dramaturg are încredere în cuvânt, investind în el suma neliniştilor omului modern. Când cuvântul e investit cu funcţiile logosului, drama omului ca rană a onticului e deplină şi structura teatrală a textului e imanentă. De aceea între lirica şi opera dramatică a lui Blaga există multe similitudini funcţionând la nivel textual, după principiul vaselor comunicante, în structura liricii sale recuperăm uşor nucleele dramatice, după cum în dramaturgie liricul devine o particularitate stilistică inconfundabilă. 8 Dacă expresionismul istoric este expresia crizei timpului, a omului şi a valorilor create de el, criză ce semnifică o ruptură a relaţiei omului cu transcendentul, expresionismul blagian caută permanenţele matriciale ale culturii noastre, reverberabile în arhaic, în mit ca dimensiune a arhaicului şi într-o ipostaziere a voinţei de creaţie a omului, cenzurat de mister dar trăind întru „mister şi revelaţie”. Expresionismul blagian, prin temele şi motivele sale se regăseşte în mitologia românească fără a fi un expresionism de natură clasic folclorică. El creează în spiritul mitului mari şi fascinante personaje, energii daimonice, particularizează şi clasicizează expresionismul românesc aşa cum făcuse în sculptură Brâncuşi. Expresionismul său nu este apocaliptic deşi viziunea apocaliptică e mereu prezentă acolo. Poetica expresionistă devine la Blaga o sinteză generoasă între o artă modern- avangardistă în formă dar tradiţională în conţinut. Acest conţinut este resuscitat din fondul ancestral al spiritualităţii noastre, în dionysiacul traco-dacic, îmblânzit apoi în lumina sofianic-apolinică. Filosoful culturii înregistrează în matricea noului stil în primul rând o voinţă de creaţie, ca formă, creaţie care postulează absolutul. Ca şi Eminescu, Lucian Blaga este expresia modernă a metafizicii ideii naţionale în care se regăsesc obsesiile mari ale culturii din totdeauna. Teatrul său stă sub semnul refacerii mitului originar, dar şi al mitului fiinţării noastre în cercul vetrei, cu adâncul şi înaltul, într-o continuă comunicare cu pământul şi cerul, cu întunericul şi cu lumina, cu stihialul şi sofianicul. Emil Cioran spunea că: „Blaga a trăit sub linişte teama, sub formă nesfârşirea şi sub claritate misterul.” Vizual prin excelenţă, el a imprimat o iconicitate specifică scrisului său, cultivând-o voluntar ca o strategie discursivă atât în teatru cât şi în eseistică. Întreg corpul de texte dramatice blagiene constituie un discurs profetic românesc. Ele sunt concepute ca episoade teatral-dramatice ale unei proiectate epopei autohtone, alcătuind o frescă realizată procesual, din capitole cruciale, emblematice, ale unei istorii milenare, dramatizări ale unor cuprinzătoare capitole dintr-o geneză etnică şi dintr-o devenire bimilenară. În covârşitoarea majoritate a pieselor sale, Blaga alege formula misterului dramatic configurând variaţiuni ale genului cu fiecare dintre piesele sale: Zamolxe, 1921 – mister păgân, scenariu misterial renascentist cu Tulburarea Apelor, 1923, „jocul dramatic expresionist” în Fapta sau Ivanca,1925, pantomima misterială medievală – Înviere, 1925, drama psihanalitică – Daria, 1925, tragedia instauratoare Meşterul Manole, 1927, misterul simbolist în Cruciada copiilor, 1930, fresca istorică prin Avram Iancu, 1934, parabola biblică în Arca lui 9 Noe, 1944, jocul cu măşti cu piesa Anton Pann, 1945. (Menţionăm că acest tip de încadrare dramatică am preluat-o în cartea Lucian Blaga şi Teatrul. Insurgentul a reputatului teatrolog Doina Modola. Considerând-o extrem de justă în raport cu canoanele genului dramatic o redăm ca atare). Spiritul românesc în viziunea discursului profetic blagian se află la confluenţa a trei mari energii: o energie ancestrală, panteistă, panică, vitalistă, o alta reprezentată de spiritul sedentar al „ortodoxiei pământene”, în fine, a treia, a spiritului revoluţionar, violent şi „tulburător de ape”, venit din exterior din lumea reformată a occidentului. Pentru a trăi voluptatea regenerării novatoare, conştiinţa spiritului românesc, părăsindu-şi energia sedentară, are întotdeauna de plătit un tribut sacrificial duhului pământului. În realitate, Blaga creează situaţii revelatorii care pot deveni acte de conştiinţă pentru cel ce-şi asumă toate provocările şi toate dificultăţile de a trăi într-o cultură fără un contur identitar precis. Aşadar, teatrul său propune un model de conştiinţă. Modelul acesta nu ni se oferă prin raportare polemică ca în cazul dramaturgiei lui Caragiale, prin efectul comic de distanţare şi de exorcizare a unor stereotipuri endemice româneşti ci, dimpotrivă, prin forţa revelatoare a gestului esenţial. În acest sens dramaturgia lui Blaga este un anticaragialism. Modalitatea expresionistă îi oferă instrumentul artistic ideal pentru a construi o metafizică a istoriei româneşti. Sedus de acelaşi fior al reîntoarcerii la surse ca Mircea Eliade, de pildă, Blaga îşi programează de la început dramaturgia într-o viziune totalizatoare, în care categoriile antropologice şi cele culturale îşi vor conserva caracterul lor arhetipal. Primul său eseu de reîntoarcere spre substratul ancestral autohton, Revolta fondului nostru nelatin (1921) se revendică autohtonismului etnic de inspiraţie spengleriană. Elementele slavo-trace din componenţa etnică, dispreţuite până atunci sau trecute sub tăcere, erau considerate de Blaga drept virtualităţi ale devenirii viitoare pe coordonate esenţiale, energice, vitale. În fond articolul conţinea o atitudine modernistă şi europeană prin însăşi ambiţia de participare activă la contemporaneitate, în virtutea căreia erau invocate şi redeşteptate forţe ancestrale, fecunde dar uitate ale „originilor”. În noul context istoric românesc, după înfăptuirea idealurilor de unitate naţională la 1 Decembrie 1918, orgoliul latinităţii îi provoca tânărului Blaga o reacţie paradoxală: „ vorbim despre spiritul culturii noastre; vrem să fim numai atât: latini – limpezi, raţionali, cumpătaţi, iubitori de formă, clasici, - dar vrând-nevrând suntem mai mult. Însemnatul procent de sânge slav şi trac, ce clocoteşte în fiinţa noastră, constituie pretextul unei probleme care ar trebui pusă cu mai multă îndrăzneală. Asemeni lui 10 Nietzsche care în Naşterea tragediei profetiza „ trezirea treptată a spiritului dionysiac în lumea actuală”, văzând în muzica lui Wagner o resurecţie a vitalităţii germanice, sugrumată secole de-a rândul de raţionalismul mediteranean, Blaga concepe fondul nostru slavo-tracic ca pe un generator de energii creatoare. Categoriile dionisiacului şi apolinicului avansate de filosoful german în Naşterea tragediei, Blaga le asimilează temperamentului energetic, tumultuos şi stihial al traco-geţilor pe cea dintâi, iar cea de-a doua, latinităţii liniştite şi prin excelenţă culturală. În căutarea scenariului arhetipal de dramă el va insista cu precădere asupra resuscitării energiilor proteice ale stratului etnic nelatin. În articolele reunite sub titlul Nietzsche în volumul Fenomenul originar (1925), Blaga dezvoltă ideea că Platon cât şi Goethe cât şi Nietzsche însuşi gândesc mitic, opunând analizei logice şi prezentării dialectice a adevărului - „drepturile mitului şi ale felului de a gândi mitic”. Discursul teoretic bizuit pe metafora intuitiv revelatoare şi pe mit şi teatrul liturgic-ceremonial derivat din tragedia antică, infuzează acest tip nou de scenariu misterial pe care Blaga îl impune în peisajul dramaturgiei române moderne. Inovaţiile structurii dramatice le-a făcut prin raportare la tiparul originar al tragediei, la formulele misterului medieval sau ale expresionismului (redescoperitor al acestora ca şi simbolismul). Această îmbinare de antic şi modern, care foloseşte arhetipuri străvechi în construcţia personajelor, textul sintetic, expresiv, cu inserturi onirice de factură avangardistă câteodată infuzate de concepţii psihanalitice moderne, tematizate în dialog ori ilustrate prin intrigă, amestecul de tonuri, grotescul, violenţa, alteori ambiguitatea tonului şi a deznodământului demonstrează o autonomie asumată în raport cu poetica aristoteliană, o libertate experimentală întemeiată pe o concepţie estetico- teatrologică superioară. Blaga nu a fost un poet hăruit, rătăcit întâmplător în hăţişurile unui gen complicat ale cărui mecanisme fatale să-i fi fost străine. Pledoaria noastră încearcă să afirme contrariul şi prin analiza aprofundată a textului dramatic să susţină că, marelui poet, normele dramei şi normele legilor scenice i-au fost pe deplin cunoscute. N-a afirmat niciodată că scrie teatru pentru lectură şi n-a încetat să lupte pentru punerea în scenă a pieselor sale. Blaga venea în 1919 dintr-un orizont de cultură cu totul necunoscut la acea vreme în câmpul literaturii române. Era înregistrat ca o apariţie insolită: „Între noi cobora [….] dintr-o lume pe care nu o cunoşteam, cu poeţi de care nu auzisem, cu frământări de gândire şi artă străine nouă”, afirma Nichifor Crainic, mentorul grupării de la Gândirea iar Tudor Vianu îi saluta apariţia ca pe „…un dar răsărit pe neaşteptate. Nimic n-o pregătise şi nimeni n-ar fi putut-o presimţi”. Numai 11 că prejudecata non-reprezentativităţii a planat încă de la început asupra teatrului său. Calificat în sens peiorativ drept „teatru poetic” sau „teatru pentru lectură”, formula sa dramatică a fost expediată în zona liricului. Cuvintele lui George Călinescu ţin deja de antologia acestor prejudecăţi: „Prea multă poezie, ibsenismul, adică conflictul de idei, mitologismul, o anume ţinută expresionistă, constând în schematism şi într-o relativă stilizare şi deci caricare a gesturilor, împiedică teatrul lui Blaga de a fi reprezentabil, deşi nu e lipsit deloc de patos şi de repeziciune scenică. El are nevoie de un public rafinat care să surprindă poezia, să intre cu uşurinţă în dialectica ascunsă, să participe deci la reprezentare cu un suflet total.” Iată deci semnalarea unei duble inadecvări a textului blagian atât faţă de exigenţele genului dramatic cât şi faţă de aşteptările publicului. Dar gândul ne trimite la publicul de azi, eterogen şi amorf, format în marea lui parte dintr-o generaţie adolescentină ori post-adolescentină opacizată afectiv de tot felul de curente non-culturale, degenerări târzii şi bezmetice ale patosului expresionist autentic, ce presupunea o tensiune programatic culturală, aproape sacralizată, între individ şi timpul său. Astăzi, prototipul tânărului cu un ochi acoperit, îmbrăcat în blue-jeans-ul ce-i atârnă provocator mai jos de buricul tatuat cu vreun semn heraldic satanist ori cu vreun mesaj erotic dezgustător, aşa-zisul „emo”, se prelinge lingav pe străzi clamându-şi inadaptabilitatea în imnuri penibile şi vide de conţinut, printr-o vorbire lată ce scânceşte a neputinţă. Peisajul acestor mulţimi, potenţialul nostru public teatral, recunosc, e tulburător. L-am adus aici în prim-plan ca pe o posibilă comparaţie antropologică cu lumea expresionistă, de al cărei suflu de autenticitate ni s-a făcut dor, deşi nu l-am presimţit decât din cărţi. De aceea ne reîntoarcem la lucrarea noastră, cu speranţa că poate se va găsi cândva, într-o istorie cât mai recentă, publicul acela care să redescopere în teatrul lui Blaga emoţia artistică. Profundă şi adevărată. Practic, expresionismul dispare după 1925, iar cele două ramuri ale sale (cel „primitiv”, mai apropiat de simbolism, cu o tendinţă mistică, metafizică, lirică, preistorică şi extatică, ce proiectează trăirile individului la nivel cosmic în numele unui ideal abstract, atemporal şi cel „activ”, mai apropiat de naturalism, cu o doctrină combativă, angajată, critică, reflexivă cu o doctrină ancorată în istoricitate şi urmărind un ideal colectiv, istoric) vor da naştere celor două orientări majore ale dramaturgiei secolului al XX-lea. Activismul va genera, prin transformări repetate, teatrul epic, teatrul de idei – în speţă existenţialist, metateatrul, iar după război, teatrul absurdului şi farsa tragică, formule dramatice care, ca urmare a experimentelor variate, vor 12 justifica o atitudine de receptare critic-reflexivă, bazată pe teoria brechtiană a efectului de distanţare. Cealaltă direcţie se varsă în aşa-zisul teatru magic un teatru proferat de Artaud în articolul-manifest Teatrul şi Ciuma, un teatru total, copleşitor, mistuitor, născut din contactul nemijlocit cu culturile primitive (în special asiatice, ori practicile de iniţiere orientale, şamanism, yoga etc.), un teatru antropologic pe filiera căruia se înscriu şi creatori de teatru mai recenţi ca Grotowski şi Brook. Dar, rămânând în perimetrul literaturii dramatice, putem spune că teatrul lui Lucian Blaga poate fi reconsiderat pe această filieră a teatrului magic, judecându-l astăzi ca pe un post- expresionism, înrudit cu Artaud, Yeats, Lorca, Claudel, Giraudoux, Bulgakov sau Kazantzakis, pe alocuri cu accente camusiene ori sartriene. Ca linie estetică teatrul magic se plasează în poziţia marginală a avangardei, la întâlnirea „culturilor majore” de tip occidental cu energia brută, netransfigurată, mustind în propria-i autenticitate a „culturilor minore” de tip tradiţional. Situându-l pe Blaga în acest context, putem spune că teatrul său poate deveni pentru receptorul de astăzi, expresia unei contra- modernităţi, în care teatrul este scos din sfera reprezentabilităţii şi transferat în sfera fenomenologică a semnificării. Acest transfer e recognoscibil nu atât în estetica spectacolului de teatru modern de tip occidental, cât mai ales, în estetica de graniţă a spectacolului de teatru de tip antropologic; de aceea considerăm că dramaturgia sa presupune o analiză de acest tip. Căci piesele lui Blaga pot fi considerate ca veritabile scenarii culturale construite prin vaste relaţii ale spaţiului cu timpul în noile lor accepţiuni filosofice şi fizice, ale personajului arhetipal cu aria culturală, etnia, epocile, miturile, pe care Blaga şi-a propus să le întemeieze teatral-dramatic într-o vastă epopee teatrală. Riturile, ceremonialurile, metafizicul, personalitatea umană, subconştientul, refulările, ereditatea, noile achiziţii ale ştiinţei s-au constituit într-un sistem dramaturgic de o extraordinară originalitate şi timpurie viziune antropologică. Numai că, „pentru a fi un mare spirit de emanaţie trebuie să fii mai întâi un mare spirit de absorbţie”. Aşadar, conform propriei sale expresii, Lucian Blaga stă sub semnul continuu al influenţelor catalitice, niciodată al celor mimetice. Filosoful se delimitează exoteric, uneori ostentativ, chiar faţă de sursele cărora le este tributar, reintegrându-le apoi într-o nouă ordine şi-ntr-o unitate mai adâncă. Momentele filosofice, respectiv câmpurile culturale care îi alimentează creaţia spirituală ca surse, revin în operă transfigurate. Le regăsim ca entităţi explicite, lămuritoare de pe poziţia autorului deja cristalizată de gândire. În fond ele fundamentează un cadru cultural, pe care Lucian Blaga îl numeşte matricea stilistică, mai târziu introducând şi coeficientul 13 de devenire temporală (câmp stilistic). Cu acest cod aproape genetic al matricei stilistice, putem pătrunde în codul cultural al gânditorului român, semnalând faptul că întreaga sa operă fie ea filosofică, fie ea artistică stă sub semnul unei întemeiate unităţi. În ceea ce priveşte evoluţia acestui cod de gândire în timp, raportându-l la întregul câmp al creaţiei sale, putem spune că formele prefigurative care ţin de tinereţe şi forma dezvoltată a universului spiritual până la apogeul creaţiei sale, urmează o curgere naturală, fără evoluţii sinuoase, contorsionate, cu rupturi de planuri sau mutaţii radicale, fapt care în istoria culturii, respectiv a filosofie, fără a fi unic, este totuşi destul de rar. Opera lui Blaga este un model de creştere organică, model pentru care el a optat preferenţial şi explicit. Preluând o imagine din Arca lui Noe vom spune că: „Făptură de duminică e omul”, „născut sub altă Zodie”, având „o altă stea”. Adică omul este animal metaforizant, creator de civilizaţie şi de cultură. Este ancorat datorită nevoii sale de cunoaştere absolută, într-un orizont al necunoscutului, proiectează, tot dintr-o nevoie de dezvăluire a celor ascunse încă, fantastice mituri şi utilizează o gândire în care tendinţele magice sunt prezente alături de cele mitice, înglobate bineînţeles în inteligenţa sa analitică şi constructivă. Toate creaţiunile omului: ştiinţa, creaţia artistică, religia, filosofia sunt determinate de aşa-zise categorii sau factori stilistici, care determină anume forme, în timp şi loc, colective sau individuale, încercând prin metaforă să dezlege anumite sensuri deocamdată necunoscute şi ascunse. O explicare fie ea şi lapidară a motivelor de substanţă ale Eonului dogmatic nu poate să nu atragă atenţia asupra recurenţei lor şi în corpul dramaturgiei blagiene: din punctul de vedere al surselor istorice, textele sale sunt plasate pe fundalul tumultuos al trecerii de la un model cultural-istoric la altul (cu pierderile şi câştigurile aferente), fie sunt plasate în anistoric - adică pe fundalul unui timp mitic genuin, în timp ce textele contemporane, au în centrul lor tipologii dominate de intelectul ecstatic, dezvoltat dramatic prin psihologii abisale ce fie eşuează tragic, într-o infertilă pierdere de sine, fie parcurg momente revelatorii, care ostoindu-le foamea de anonimat, le aruncă în realitatea stenică şi aureolată a prezentului. Astfel, în toate marile texte blagiene, timpul „lucrează” asumându-şi rolul fatalităţii din tragedia antică; astfel personajele sale nu sfârşesc prin a fi cazuri izolate într-o lume proprie, torturantă şi obsesivă, ci ei devin individualităţi simbolice ale unui destin regenerat, trăind o istorie (obiectivă ori subiectivă) revelată, cu totul nouă. Dar simţul adânc al fiinţei poate fi pus la Blaga şi pe seama unei puternice aderenţe la tradiţie, care este prin definiţie stabilă. În 14 antropologia sa, el raportează existenţa omului la o serie de condiţii ambivalente vaste, subsumate conceptual „orizontului” şi „stilului” şi care reprezintă nişte cadre existenţiale constituite din natura fizică şi spirituală, care premerg existenţa umană, ca un dat cu funcţiune formativă determinantă în legătură cu identitatea individului şi a colectivităţii. Aceste marcaje stilistice au un caracter abisal, adică sunt coordonatele care configurează matricea subconştientă a omului. Aceasta determină modul în care, fiecare individ în parte şi colectivitatea căreia îi aparţine, realizează acţiunea de depăşire a misterului. Astfel, omul ar fi capabil să dobândească un statut ontologic comparabil cu cel al Marelui Anonim. Rezultanta acţiunii matriciale a stilului şi a eforturilor individuale este existenţa religioasă care reprezintă pentru autor realitatea spirituală cea mai complexă a fiecărui om, care se defineşte astfel, inevitabil ca un homo religiosus. Sfera nelimitată a cunoaşterii individuate se referă şi la cunoaşterea mitică, ce are darul de-a le pătrunde pe toate celelalte pentru că experienţa noastră e impregnată de mituri. Toate popoarele primitive şi popoarele antice sunt stăpânite de modul mitic ca atare. Conştiinţa populară folclorică de pretutindeni şi de totdeauna e îmbibată de mituri cosmice în plină strălucire, sau de frânturi aproape stinse de mituri trecute, din vârste geologice. Dar şi conştiinţa omului modern e „spintecată de ţăndări de mituri, ca trupul Sfântului Sebastian de săgeţi. Ne învelim în fragmente, în stindarde de mituri sfâşiate.[…..] Ele circulă, aceleaşi în esenţă, diferite prin armuri, aproape pe întreg globul, de mii de ani, scăpărându-şi pretutindeni ispita inaccesibilă. Magic zguduite, mintea şi sufletul omului se agaţă de ele ca sub porunca unei eterne vrăji.” Aşadar, putem afirma că teatrul său laicizează misterialul antic, medieval ori renascentist sau, poetizând prezentul, îl ridică la tensiunile înalte ale tragicului arhetipal, producând în fond transferul dinspre sursa sacră, originară a mitului, spre interogaţia ontologică asupra misterului fiinţei. Sursa dramelor sale e întotdeauna mitică iar câmpul lor de dezbatere e întotdeauna acela al conştiinţei avide de perceperea marilor sensuri ale existenţei. Numai că aici intră în scenă Marele Anonim care, conceptual vorbind îngăduie surprinderea misterele existenţiale sau disimulat, sau de loc sau „ca mistere”.De aceea, cenzura transcendentă devine pentru filosof expresia sumară a raportului între viaţă, spirit şi Marele Anonim. Astfel ne plasăm în punctul central al dezbaterilor ontologice din dramele blagiene: figura păstrătorului irepresibilelor mistere ale fiinţei împrumută în teatrul lui Blaga lucrarea fatumului din tragedia antică; această formă a fatalităţii, această determinare lăuntrică dintr-un 15 ardent centru organic, coboară în dramaticul său pe calea istoriei culturii, artei, creaţiei, neamului, care îşi recuperează eroii: Zamolxe, Manole, Avram Iancu, Moşneagul, Popa, Luca, Noe etc. se ivesc din această geneză mitică, luaţi în posesie de un destin ineluctabil pe care-l transcend fie prin acte revelatorii (Zamolxe, Popa, Luca, Noe, Manole în momentul zidirii, Radu din Tulburarea apelor etc.) fie îl transcend prin actul simbolic şi extatic al morţii (toate morţile copiilor din Cruciada copiilor, Mama din Înviere, Moşneagul anticipându-şi viziunea sfârşitului, Manole etc. ); ei sunt progeniturile unui timp simbolic în ordinea cunoaşterii şi a devenirii, eroii unei istorii ori ai unei meta-istorii ce-i renaşte din imemorial. Putem identifica în Marele Orb, de pildă, o ipostază îmblânzită a Marelui Anonim care „răscolit” de orgoliul afirmării de sine şi „înspăimântat” de propria-i singurătate, dorind să nu fie alungat din cetate şi din basme, uzurpat de figurile mitologice cioplite în piatră de meşteri greci şi „apărat cu pisici spânzurate” – se revelează şi deci, conform gnoseologiei blagiene, pune în pericol echilibrul cosmic. Blaga asociază fapte istorice esenţiale din matrice culturale diferite, descoperind situaţii revelatoare, asemănătoare ca înţeles şi însemnătate, mişcându-se cu o mare degajare la mari distanţe de timp şi de spaţiu: orgiasmul lui Zamolxe, anterior celui dionisiac, riturile metempsihotice ale dacilor (Zamolxe), problematizarea mitului cristic în Transilvania secolului al XVI-lea, ca la marii filosofi ai apusului, Spinoza şi Giordano Bruno, Renaşterea românească proiectată în atmosfera celei germanice (Tulburarea apelor), Cruciada copiilor în impactul sfâşietor al mentalităţii ortodoxe şi a spaţiului românesc (în piesa omonimă), spiritul manolismului în raport cu fausticul apusean (Meşterul Manole). Astfel sensul istoriei culturii nu se prezintă ca o evoluţie graduală ori numaidecât cronologică, ci ca o ordine vie, ireversibilă, dominată de fatalitate. Prin caracterul ei iraţional, fatalitatea îi îngăduie lui Blaga structurarea tragică şi dramatică a universului în conformitate cu gândirea mitică. „Fatalitatea o simţi”, pe tărâmul ei „poţi numai să vezi, să trăieşti, să mori. [….] „Cuvântul fatalitate are taină”, impunând studiul istoriei mai mult ca artă decât ca ştiinţă şi sugerând exprimarea fatalităţii în „icoane imitând procedeele artei.” Configurarea unei întregi culturi dintr-un singur centru sufletesc, acela al Trilogiei culturii, o realizează Lucian Blaga şi în opera sa dramatică. Consecinţele acestei optici globale, totalizatoare, culturale şi antropologice legitimează atitudinea conceptual dramatică a lui Blaga, profund antiaristotelică şi refuzul normelor acesteia. Această atitudine îi asigură o autonomie de principiu faţă de orice norme artistice şi 16 întemeierea unora noi, ca emanaţii specifice, originale, ale unei atitudini spirituale fundamentale, specifică lui, îngăduindu-i o viziune morfologică şi antropologică cu totul originală. La Blaga, fiorul tragic vine din aspiraţia ontică a personajelor sale spre adevărul absolut. Eroul său tragic vrea ori totul ori nimic, condus de suflul energetic al unui expresionism de factură metafizică. Refuzând programatic excesul de psihologism, adeseori detectabil în unele lucrări ale exponenţilor curentului, Blaga găseşte o formulă calitativ poetică, transferând de cele mai multe ori psihologismul personajelor sale sub incidenţa datului mitic. Într-o altă lucrare teoretică, Aspecte antropologice, Blaga revine asupra fenomenului gândirii religioase insistând şi asupra apariţiei acestui tip de gândire în trecutul îndepărtat al omenirii şi asupra anumitor circumstanţe care au înlesnit această apariţie, localizând geneza fenomenului în ere preistorice. El consideră că e posibil ca şi mitul, ca formă de gândire, să fie tot atât de vechi precum substanţele magice, numai că mitul nu este atât de iraţional şi de imposibil ca acestea. Pentru ca omul să accepte o idee atât de „imposibilă”, atât de „disperată” au trebuit să intervină ca factori incitanţi condiţii externe cu totul excepţionale. Omul a acceptat aşadar să viseze puteri sau substanţe magice, capabile să corecteze neajunsurile externe pe care le-ar fi putut eventual pune în serviciul său. Blaga se întreabă dacă omul n-ar fi putut să pună în mişcare corpuri şi substanţe numai prin propria voinţă; dar gândul existenţei unor puteri şi substanţe magice cât şi tehnica prin care omul şi le-ar fi putut aservi, au ceva din imposibilitatea unui vis la care recurge „paroxismul disperării şi al panicii cosmice”. De aceea, presupune că geniul uman a ancorat atât de mult şi de adânc în gândirea magică alungat de un sentiment similar celei de panică într-o situaţie catastrofală de lungă durată. În piesele blagiene acest sentiment de disperare în faţa necunoscutului şi mai ales al nesfârşirii lui, îl putem asocia conceptului dramatic de situaţie – limită pe care, o traversează personajele sale în totalitatea lor. De cele mai multe ori situaţia – limită se circumscrie la răscrucea conştiinţei de sine cu valorile transcendentului. Să ne amintim numai mitul creaţiei sacrificiale din Meşterul Manole şi teribila situaţie – limită pe care a trăieşte personajul central realizând că actul imolării soţiei sale este inevitabil; ori Doamna din Cruciada copiilor atunci când asistă neputincioasă la stingerea lentă a pruncului său, Radu, copleşit de setea mistică a Ierusalimului ceresc. Ea trăieşte o profundă criză ontologică ce nu poate fi depăşită decât prin acceptarea inevitabilului: copilul trebuie redat călugărului Teodul şi nesfârşitului său şir mistic de victime inocente. Momentul acestei decizii este cenzurat de dispariţia fizică a 17 călugărului, iar revelaţia mistică pe care o trăieşte copilul în momentul morţii, anulează chinul matern printr-un gest aproape justiţiar al transcendentului enigmatic. Dar cea mai brută expresie de spaimă cosmică o găsim în pantomima Înviere, în momentul în care bătrâna Mamă, îndoliată de dispariţia fulgerătoare a celor trei feciori răpuşi de ciuma ce s-a abătut peste sat ca o pedeapsă apocaliptică, sfâşiată de dorul Vochiţei, unica fiică, măritată împotriva voinţei sale cu un bogătan dintr-un sat străin, nu poate muri. Disperarea durerii şi mai ales a ne-morţii o conduce la un gest magic terifiant: printr-o invocaţie-blestem îl scoate din mormânt pe Constandin, fiul cel mare şi mijlocitorul nunţii care a tulburat ordinea originară, şi-l azvârle într-un zbor cosmic pentru readucerea la vatră a fiicei pierdute. În mentalitatea arhaică românească acest gest echivalează cu un păcat incomensurabil. Pedeapsa neputinţei de a muri, pe care în disperarea singurătăţii şi a bătrâneţii, o ispăşeşte bătrâna Mamă, este echivalentă hybris-ului din tragedia antică. Reîntoarcerea fiicei, confundată la început cu ciuma – ca şi cum ar fi fost o pedeapsă a infernului, reface cosmosul originar în acordurile celeste ale ritualului sacral al Învierii. Lucrarea marii taine cristice îmblânzeşte stihiile umanului într-o regenerativă pace mitică, întocmai ca în marile legende mitologice ale Greciei antice. De aceea îndrăznim să afirmăm: iată o mostră de tragedie românească. A exista ca om înseamnă din capul locului, spune Blaga în studiul despre semnificaţia metafizică a culturii, a găsi o distanţă faţă de imediat prin situarea în mister. Imediatul nu există pentru om decât pentru a fi depăşit, există numai ca pasaj, ca simptom al unui altceva, ca semnal al unui „dincolo”. Numai că situarea în mister „prin care se declară incendiul în lume”, revendică un destin înzestrat cu un permanent apetit de a încerca revelarea misterului. Din această perspectivă culturală rezultă o consecinţă necesară a specificităţii existenţei umane care, pentru Blaga, este existenţă în mister şi pentru revelare. Dând o interpretare proprie teoriei nietzscheniene, potrivit căreia omul ar fi un simplu obiect, o treaptă, o punte sau material în vederea unei noi creaţii biologice – supraomul, teorie ce a stat de fapt la baza poeticii expresionismului, Blaga se întreabă de ce omul se manifestă cu o vigoare remarcabilă şi în cel mai deplin înţeles al cuvântului, ca un subiect cu destin creator, „luând asupra sa tragice şi măreţe riscuri”, adeseori cu riscul propriei vieţi. Filosoful român e convins că „omul e un capăt” şi nici un nou tip biologic superior nu poate să se desprindă din om, pentru că în el s-a produs o substanţială mutaţie ontologică. Acestei concepţii îi atribuie şi o explicaţie vecină cu mitul: Marele 18 Anonim nu ar fi îngăduit omului să-şi irosească atât de darnic puterile într-un destin creator şi pe drumuri atât de anevoioase dacă El intenţionează să-l folosească numai ca temei pentru o nouă creatură biologică superioară; o asemenea risipă de energie şi abatere de la planul suprem este (în accepţia lui Blaga), intolerabilă şi de neconceput: „…cu acestea am intrat iarăşi în zonele liminare şi chiar în ceţoase regiuni de dincolo, adică în ţinuturile de mare densitate ale misterului, unde gândul nu se mai poate mişca decât îmbrăcându-se în tăceri rituale.” Şi în determinarea „fenomenului originar” al teatrului, Lucian Blaga abordează originea rituală şi ceremonială, reconsiderând spectacolul medieval al misterului atât din punct de vedere filosofic cât şi estetic. Citându-l pe Schelling afirmă că menirea vechilor drame liturgice, numite mistere, ar fi fost să arate oamenilor adevărate icoane originare ale lucrurilor, aceste manifestări fiind instituite să trezească prin participare, curăţirea sufletelor, amintirea ideilor văzute altădată, cândva, înainte de naştere, într-un imemorial al fiinţei lor. Misterele erau aşadar, în opinia sa, „ferestre deschise spre absolut”, spre „cer”, tâlcuri „în spirit platonic”- pentru că filosoful grec concepea ideile ca fiind icoane originare ale lucrurilor care, întrupându-le, le generau acestora un trup material imperfect. Misterul sau drama liturgică ar constitui aşadar modalităţi sau rituri mnemotehnice necesare omului încarnat, care, e căzut din „tărâmul de poveste al absolutului” în lumea materială, în care „lucrurile ce le vedem sunt numai umbre nedesăvârşite ale unor idei veşnice.” Aceste forme de teatru ceremonial sunt menite a-i reaminti omului de originile sale, de dinainte de întrupare şi de a-i trezi vedeniile „celeilalte existenţe”. Forma misterială e mijlocul ritualic de a trezi în om amintirea acelei lumi. Prin ea ideile platonice, care sunt „abstracţie şi vedenie în acelaşi timp”, prind fiinţă şi înfăţişare în prezenţa participanţilor ritualici. Aşadar, el a optat pentru structura misterială care corespundea intenţiilor sale de a orienta drama spre timpurile mitice, de a resuscita gândirea magică şi de a institui un epos teatral-dramatic cu dubla valenţă de instaurator şi recuperator cultural. Aceleaşi intenţii au fondat şi poetica teatrală a marilor creatori de avangardă ai teatrului universal: Artaud, Grotowski şi Brook. În virtutea acestui tip de gândire ce întemeiază marile sale mituri antropologice atât în dramă cât şi în filosofie, Blaga afirmă că:„ A gândi mitic înseamnă a urma linia vizionară a mitului, a gândi mitologic înseamnă doar a-ţi îmbrăca gândurile alegoric, în haine luate de-a gata de la mitologie. Gândirea mitică e aproape de divinaţiune, e darul de a ghici intuitiv ascunzişurile existenţei, de a o 19 tălmăci fără abstracţiuni, prin icoane – abreviaturi comprimate ale unor mari experienţe.” Tradiţionalismul lui Blaga, este unul sui generis, de o originalitate ce nu mai trebuie dovedită; convinşi că receptarea sistemului blagian în legătură cu raportul dintre tradiţie şi modernitate a devenit din ce în ce mai clişeizată, vom încerca să demontăm anumite prejudecăţi reîntorcându-ne la sursa conceptuală originară. Prin sintagma matricei stilistice, Blaga înţelege structura stilistică a creaţiilor unui individ sau a unei comunităţi ce poartă pecetea unui anume complex inconştient. Această matrice este substratul permanent pentru toate creaţiile de o viaţă întreagă ale unui individ, ale unui popor sau chiar a unei părţi din omenire în aceeaşi epocă. Toată masa impulsurilor întâmplătoare şi de proiecte aleatorii, ale conştiinţelor individuale ar provoca un spectacol descurajator şi haotic, dacă sub ele şi chiar depăşindu-le n-ar exista această armătură a matricei stilistice; tiparele sale decid asupra structurii stilistice a creaţiilor artistice, metafizice, culturale. „Matricea stilistică colaborează la definirea unui popor tot aşa de mult ca sângele şi graiul”, crede Blaga, iar atunci când se stinge, se stinge şi poporul. Acest „mănunchi secret de puteri eficiente” este singura mare tradiţie a unui popor, fără să fie deci nici de natură temporală, nici heraldică, nici istorică. Tradiţia românească e atemporală, confundându-se cu energiile stilistice creatoare, mereu regenerate şi de aceea: „….magnifice ca în prima zi. Tradiţia noastră e matricea stilistică, în stare binecuvântată ca stratul mumelor. Mocnind uneori, neîntrerupt vie, ea se manifestă în timp, deşi, măsurată cu orizontul nostru efemer, ea e mai presus de timp. […..] Tradiţia noastră e fără vârstă ca frunza verde; ca matricea stilistică ea face parte din logosul inconştient (şi anonim). O despărţire de ea ar însemna apostazie.” Această rezistenţă, „foc arzând sub cenuşa marii linişti”, pe care Blaga o asimilează unui fenomen de boicot al istoriei, a făcut posibilă păstrarea vie a tradiţiei identitare româneşti până în timpurile moderne. Poporul român „boicotând istoria” se retrage într-o viaţă de tip organic care nu împiedică arta ţărănească, arhitectura de stat, poezia şi cântecul popular să supravieţuiască într-un timp de frumoasă eflorescenţă pentru acestea, într-o epocă anistorică. Acest concept temporal constituie de fapt palimpsestul dramelor blagiene, fie în cazul celor istorice, fie în cazul celor centrate în jurul personalităţilor tradiţionale ale culturii româneşti. Acest cadru scăpat de sub fatalitatea unui determinism istoric precis, oferă caracterul de universalitate şi atemporalitate dramelor sale, deschizându-le spre metafizic, deci spre poeticul pur: Avram Iancu se 20 transformă într-o pasăre care prin zborul ei tragic va fulgera pentru eternitate conştiinţa de neam a românilor, Anton Pann în ipostaza unui poet anonim seduce inimile feminine ale întregului oraş, şi precum un „fidelli d'amore” balcanic, moare în atmosfera unui carnaval autohton etc). Anistoria e mai mult decât „un timp mitic românesc” din unele drame blagiene şi nu se referă nici la actualitatea acţiunii „din zilele noastre” (adică anii 20) din altele. Am putea spune că anistoria în dramaturgia lui Blaga e un fel de „eon estetic”, circumscrisă unei culturi de tip minor, deci determinată tradiţional, cum e cultura română; fondul stilistic fiind matricea identitară a românului din toate timpurile, situat dincolo şi mai presus de „misterul sângelui”. Pentru că aşa cum crede Blaga: „Timpul nu sfârşeşte cu viaţa insului, ci e o vast proiecţiune, arcuire uriaşă peste generaţii.” Timpul simplu ca desfăşurare de evenimente, nu este încă istorie. Istoria îşi declară energia imanentă totdeauna cu o dilatare, cu o accentuare expansivă a cadrelor orizontice, implicând coordonate prelungite dincolo de orizontul sensibil ca o schelărie a năzuinţei creatoare, proprii unei colectivităţi diferenţiate, sau unor inşi care sunt tot atâtea organe specializate ale unei substanţe comune. De aceea el consideră că răsăritenii se pot mândri cu un sentiment al etnicului mult mai lămurit decât popoarele occidentale; dezbătând ipoteza configurării unei matrice stilistice ipotetice pentru neamul său, el realizează că acesta nu poate fi extras decât din fondul anonim al culturii populare româneşti. Omul „spaţiului mioritic” îşi simte destinul ca pe un veşnic, monoton, repetat suiş şi coborâş iar „dorul” e un fel de ipostază românească a existenţei. Sufletul acesta, călător sub „zodii dulci-amare” nu se lasă copleşit de un fatalism feroce, dar nici nu se afirmă cu încredere totală faţă de puterile naturii sau ale sorţii. Guvernat de un „fatalism pus sub surdină” sufletul românesc parcurge acest itinerariu spiritual al suişului şi coborâşului sub îndemnul şi în ritmul unei eterne şi cosmice doine. Chiar şi sentimentele ciobanului mioritic, fie ele câteodată descărcate în „floarea unei înjurături”, rămân inconştient organic legate de această geografie interioară, din care nu va schiţa niciodată vreun gest de evadare, pentru că spaţiul mioritic face parte integrantă din fiinţa lui. Victimă a dogmatismului estetic desuet al criticilor contemporani, Lucian Blaga îşi justifică metoda creatoare din această perspectivă a istoriei culturii, care dirijează mijloacele sale formative. Modalitatea care structurează dramele sale este aşadar această permanentă raportare stilistică şi antropologică realizată în perimetrul culturii româneşti, urmărind reconstituirea vechilor perioade în spiritul 21 contemporaneităţii, aşa cum o înţelegea Spengler (ca repetare în istorie a unor situaţii şi circumstanţe similare indiferent de timp şi spaţiu). Din acest punct de vedere, atât conflictele cât şi eroii, cât şi modul de construcţie al pieselor devine în mod legitim contemporan; teatrul său îngăduie insolite libertăţi formative şi expresive, din perspectiva valorilor individualului şi originalităţii formei, constituind în arta începutului de veac analogii culturale neaşteptate, spectaculoase apropieri estetice în timp şi spaţiu. Chiar în cuprinsul dramelor, plasate cel mai adesea pe un fundal atemporal, se produc surprinzătoare şi poetice salturi în timp, simultaneităţi care abolesc cronologia, sincronizări simbolice sau profund grăitoare: viziunile lui Zamolxe în care i se arată din viitor Isus, Socrate, Giordano Bruno; viziunile lui Luca - strămoşii sau proiecţiile subliminale ale Ivancăi; geneza mitică a lui Avram Iancu, dialogul dincolo de lumi cu mama sa, ori dispariţia sa ca reabsorbţie în mit în vederea unei renaşteri viitoare etc. Sensul fatalităţii, „greu definibil pentru intelect”, dar „limpede pentru simţire şi intuiţie”, având ca semn îndeosebi ireversibilitatea şi strânsa relaţie cu timpul, traversează întreaga creaţie teatrală blagiană, determinând dinamica dramatică a acţiunii şi ritmurile ei interioare, pulsaţiile ei iraţionale. Nu se petrece nicicând o desfăşurare graduală, sau o evoluţie progresivă spre deznodământ, ci se articulează consistente salturi şi acumulări subterane. Zamolxe, Tulburarea apelor, Înviere, Meşterul Manole, Cruciada copiilor, Avram Iancu, Arca lui Noe, Anton Pann sunt expresia în estetic a acestei concepţii filosofice cultural- antropologice, adeseori chiar anterioară clarificărilor teoretice. Dacă Spengler definea sufletul culturii occidentale prin „faustesc”, definind profilul unei culturi ce avea drept simbol spaţiul infinit, în replică, Blaga va considera că spaţiul Europei răsăritene, şi mai precis spaţiul românesc, opune mitului faustic, al căutării spirituale, mitul jertfei instauratoare, în care creatorul se investeşte în totalitate în creaţia sa. Personajul central şi emblematic al Occidentului este Faust, personajul central şi emblematic al Răsăritului românesc este Manole căci: „numai poporul românesc a crezut că jertfa ţine cumpăna unei fapte cereşti.” Meşterul Manole îşi jertfeşte soţia pentru o biserică. Iată o sublimare sofianică a străvechiului motiv de aproape incredibilă cruzime. În cadrul „vremelniciei” duhul ortodox îşi îndreaptă preferinţele spre categoriile şi lotul organicului; iar „transcendentul” e închipuit în ortodoxie ca fiind coborâtor, iar lumea ca un receptacul. „Această dublă orientare, ce diferă, prin ambele ei aspecte, de orientări spirituale de aiurea, conferă ortodoxiei înfăţişarea măreaţă a unui fenomen de originală şi înaltă anvergură”. 22 În teatrul lui Blaga transcendenţa dă necesităţii de a acţiona un fel de investitură absolută cu rezonanţă metafizică, fie că e vorba de o transcendenţă divină în Arca lui Noe, Meşterul Manole, Cruciada copiilor, Tulburarea apelor, fie de imperative etnico-sociale în Avram Iancu şi Anton Pann, fie de forţe inconştiente ale „celuilalt tărâm” în Daria şi Ivanca. Dar materia dramelor sale se articulează într-un act de reflecţie asupra unor situaţii din viaţa omului cu semnificaţie general umană, duse până la limita convulsivă a antinomiilor spiritului uman. În structura lor intimă ele includ o metafizică a tragicului, printr-un raport inerent între individual şi universal. Paradoxul se creează atunci când drama, fără a fi redusă la metafizică, se revelează tocmai din ceea ce pare mai real în experienţa umană, conţinând o experienţă de viaţă autentică ce se situează numai în cadrele metafizicului. De la prima şi până la ultima sa piesă, Blaga nu pleacă de la idei teoretice, ci de la situaţii reale umane, ridicate la febra ideii, iar sensul metafizic al reflexiei în conflictul dramatic este tocmai conştiinţa de sine a omului în raport cu propria existenţă şi cu determinările ei. În teatrul lui Blaga, simbolurile mitice ale transcendenţei implică sensul tragicului când prezenţa lor în acţiunea dramatică este totdeauna sursa căderii şi a pieirii personajelor; dar, în mod paradoxal, tocmai momentul acelei căderi sau pieiri revelează făpturii umane existenţa transcendentului. Deci transcendenţa este o „pătrundere” dincolo printr-un proces al conştiinţei de situare la limita, care face ca lumea transcendentului, despicată într-o „lume de jos” şi o „lume de sus”, să nu mai corespundă unor realităţi supranaturale, ci doar unor sensuri interne ale cugetării omului ce trăieşte într-un raport de luciditate cu lumea în care se află situat. În teatrul lui Blaga sensul tragicului este unul modern, care dă transcendenţei valoarea de proces intern al conştiinţei tragice, pentru care „ pământul” şi „cerul”, cu tot ceea ce reprezintă în imaginaţia mitică, sunt nişte metafore ale transcenderii. „Inscripţie pe poarta raiului – Lumina naşte vina”, spune Blaga într-un aforism ce am putea spune că defineşte existenţa tragicului în constituţia lumii. Vina omului este inclusă în condiţia lui paradisiacă şi nu este consecinţa unei întâmplări, pentru că în simbolul dualist al miturilor transcendenţei, zeitatea Luminii ca suport imaginar al cerescului coincide cu demonul Întunericului ca suport imaginar al pământescului, iar întâmplarea care pune aceste forţe contrarii într-o ecuaţie simbiotică tentează despicarea unei situaţii limită a tragicului. Aceasta este problema ontologică a fundării tragicului în constituţia lumii, transpusă în mitul poetic al lui Lucian Blaga prin 23 sentimentul transcendenţei şi reflectată în mundan prin mitul dramatic. Pe un fond mitic universal infuzat de accentele de autenticitate ale celui autohton, prin planul de adâncime al simbolului folcloric, personajele blagiene acţionează în conflictul dramatic al vieţii umane ca şi cum voinţa lor se supune unor forţe cosmice, după antiteza fundamentală a contrariilor în unitatea lumii. Din moment ce există o mentalitate creatoare de mituri, în ciuda intangibilităţii de natură sacrală şi în pofida sancţiunii pentru erezie, spiritul etnic românesc modifică motivul, concertând ispita schismatică în plăsmuiri ale imaginarului poetic; erezia folclorică ar consta tocmai în faptul că ea consideră transcendentul coborâtor în condiţia pământescului inversând raporturile între termenii temei sacrale, prin punerea lui Dumnezeu în condiţia de a fi „ajutat” în creaţia sa de fiinţele pământeşti. Acest raport Blaga îl va folosi foarte frecvent în dramele sale. Ca şi mitul poetic, teatrul său înglobează spiritul liber şi creator al universului arhetipal românesc, prin plăsmuirea unor personaje mitice care deşi transcendente se manifestă în formule pământeşti ale unui cosmos viu ce simbolizează lumea în unitatea propriilor contrarii. Într-o lucrare de tinereţe, Pietre pentru templul meu, Blaga afirma constatând năzuinţa omului spre absolut într-un nou stil: „Este tragică soarta timpului nostru. Ne trebuie o religie dar nu găsim nici un Dumnezeu pentru ea.” Înainte ca această cugetare să întemeieze un sistem de gândire filosofică, ea va fi întrupată în materia aspră a dramelor sale. Prin teatru, Lucian Blaga oferă aşadar culturii româneşti o paradigmă metafizică, cu rădăcini în arhaic, mitic. Apriorismul românesc, coordonatele sale stilistice abisale, întemeiază o psihologie a stilului în care accentul e pus pe sufletul lăuntric, entitate a anonimului metafizic. Stihialul şi sofianicul, dimensiuni ale sufletului ortodox bizantin, constituie un topos de interferenţe între tradiţia culturii greceşti, disputată de apolinic şi dionisiac şi cea a culturii orientale cu predispoziţia ei spre abstract. Aceste năzuinţe formative, tipologii culturale, refac echilibrul pierdut marcat pe de-o parte de neliniştea, patosul extatic al omului gotic şi pe de altă parte de ek-staza orientală. Năzuinţele sunt apte să postuleze un eu ca intelect ecstatic, deschis misterului, opus intelectului enstatic, care închide misterele prin reducerea lor la raţional. Ca epistemă a discursului cultural, dogma în care filosoful include şi expresionismul, subsumându-i o metafizică a anonimatului, o spiritualizare lăuntrică, nevoia ei de artă abstractă traversată de cutremurătoare accente extatice, reprezintă o bună deschidere spre potenţarea misterului în artă, expresie filosofico-estetică a unui principiu ce are mereu nostalgia absolutului. Pentru 24 omul teatrului blagian extazul e aproape un „angajament existenţial”, o postulare a limitei, a suferinţei, ca unică şi reală înfăţişare a umanului desacralizat. Prin extazul trăirii, eroii dramelor sale vin parcă dintr-o realitate ireală, iar acţiunea lor e mereu guvernată de viziune şi halucinaţie. În descendenţă nietzscheană, extazul ca intensitate a asimilării realului ca o pararealitate, este apropiat acelui ţipăt în care se distinge vocea arhetipală a sângelui. Extazul blagian nu e ideatic ci e o „daimonie ritualizată.” Filosoful considera că în cadrul expresionismului există două posibilităţi de a trăi absolutul: în linişte şi în mişcare; extazul se descarcă fiziologic, fie în absoluta nemişcare contemplativă, fie în învârtire, joc, goană şi strigăte dionisiace. El pune deci în cumpănă în modelul său ontologic, nebunia dionisiacă a mişcării şi înţelepciunea apolinică a echilibrului, a repaosului. Expresionismul teatrului său, judecat în contextul acestor teorii ale stilului, se articulează de aceea în mod particular, plin de sevă şi de profunzime istorică, devenind un exemplar produs estetic al aspiraţiei culturale spre absolut a spiritului omului modern. Dar, în articolele consacrate concepţiei sale teatrale, Blaga accentuează faptul că în mit ca şi în ştiinţă, trebuie acordat „miticului” un înţeles mai larg decât se face de obicei. Şi asta nu numai datorită faptului că gândirea ştiinţifică a apărut după ce „geniul mitic crease nenumărate teogonii şi cosmogonii….”. De aceea, creator prin excelenţă de mituri, în care recrudescenţa voluntară a gândirii de acest tip dă în permanenţă satisfacţie şi spiritului ştiinţific, Blaga e în aceeaşi măsură raţionalist, metafizic, suprafiresc şi magic, călăuzit de gândul potrivit căruia: „cultura nu e un epifenomen, sau ceva contingent în raport cu omul. Ea e împlinirea omului. Ea e aşa de mult împlinirea omului, încât acesta nici nu are posibilitatea de a o nega adevărat şi efectiv, chiar dacă ar fi convins de inutilitatea ei.” Cultura presupune o condiţie structurală general- omenească, esenţial omenească: „o existenţă în alvie adâncită şi sub bolţi cu rezonanţe transcendente.” 25